Ciiyo 9
Mbuti Mbomukonzya Kukkomana Mumukwasyi Wanu?
1. Nkaambo nzi cikwati camumulawo ncociyandika kutegwa kube lukkomano mumukwasyi?
Makani mabotu azwa kuli Jehova, Leza uukkomene walo uuyanda kuti mikwasyi kaikkomana. (1 Timoteyo 1:11) Leza ngookatalisya cikwati. Cikwati camumulawo cilayandika kutegwa kube lukkomano mumukwasyi nkaambo cipa kuti kube lukwabililo mwalo bana mobakonzya kukomezyegwa.
Ino Jehova ucibona buti cikwati? Uyanda kuti mwaalumi amukaintu kabakwetene lyoonse. Banakristo beelede kulemeka milawo yamucisi mobakkala iijatikizya kulembya cikwati. (Luka 2:1, 4, 5) Jehova uyanda kuti mulumi amukaintu kasyomeka kumweenzinyina. (Bahebulayo 13:4) Kulekana ulakusulaika. (Malaki 2:16) Pele ulabazumizya Banakristo kulekana akukwatwa naa kukwata uumbi ikuti ngobakwetene limwi wacita bumambe.—Amubale Matayo 19:3-6, 9.
2. Ino mwaalumi amukaintu beelede kweendelezyanya buti?
Jehova wakalenga baalumi abamakaintu kutegwa kabakonzya kugwasyanya milimo mucikwati. (Matalikilo 2:18) Mbwali mutwe wamukwasyi, mulumi weelede kubajanina bamukwasyi wakwe nzyobayandika kumubili alimwi akubayiisya kujatikizya Leza. Weelede kumuyanda amoyo woonse mukaintu wakwe. Mulumi amukaintu beelede kuyandana akulemekana. Mbwaanga mulumi amukaintu boonse tabalondokede, kwiiya kulekelela kulayandika kapati kutegwa kube lukkomano mucikwati.—Amubale Baefeso 4:31, 32; 5:22-25, 33; 1 Petulo 3:7.
3. Sena mweelede kumuleka ngomukwetene limwi kuti kakunyina lukkomano mucikwati?
Kuti kamujisi mapenzi mucikwati canu, nyoonse nyobilo mweelede kusolekesya kutondezyanya luyando. (1 Bakolinto 13:4, 5) Ijwi lya Leza talikulwaizyi kwaandaana kuti ibe nenzila yakumana mapenzi mucikwati aatayi koomoonga.—Amubale 1 Bakolinto 7:10-13.
4. Nobana, ino ncinzi Leza ncayanda kulindinywe?
Jehova uyanda kuti kamukkomene. Ulamupa lulayo lugwasya kapati kujatikizya mbomukonzya kukkomana mubukubusi bwanu. Uyanda kuti mugwasyigwe kubusongo aluzyibo lwabazyali banu. (Bakolose 3:20) Jehova alimwi uyanda kuti mujane lukkomano kwiinda mukubelekela Mulengi wanu alimwi a Mwanaakwe.—Amubale Mukambausi 11:9–12:1; Matayo 19:13-15; 21:15, 16.
5. Nobazyali, mbuti mbobakonzya kujana lukkomano bana banu?
Mweelede kubeleka canguzu kutegwa mujanine bana banu cakulya, ŋanda alimwi azyakusama. (1 Timoteyo 5:8) Pele alimwi kutegwa bana banu bakkomane, mweelede kubayiisya kuyanda Leza akwiiya kulinguwe. (Baefeso 6:4) Cikozyanyo canu cakutondezya luyando kuli Leza cilakonzya kubagwasya bana banu. Kuti lulayo lwanu kaluyeeme a Jwi lya Leza, lulakonzya kubagwasya bana banu kutegwa kabazilanga kabotu zyintu.—Amubale Deuteronomo 6:4-7; Tusimpi 22:6.
Bana balagwasyigwa ciindi nomubakulwaizya akubalumbaizya. Alimwi bayandika kululamika akulaigwa. Kwiiya kuli boobo kulabakwabilila kubukkale bukonzya kubapa kutakkomana. (Tusimpi 22:15) Pele lulayo talweelede kucitwa calunya naa cabukali pe.—Amubale Bakolose 3:21.
Bakamboni ba Jehova balamwaya mabbuku aindene-indene aakalembelwa kugwasya ikapati bazyali alimwi abana. Mabbuku aaya ayeeme aa Bbaibbele.—Amubale Intembauzyo 19:7, 11.
som_Latn nya_Latn lug_Latn bem_Latn bem_Latn run_Latn bem_Latn bem_Latn bem_Latn bem_Latn bem_Latn lua_Latn bem_Latn bem_Latn bem_Latn